**Kansellasie van BTW-registrasienommer**

'n Ondernemer se BTW-registrasie kan deur die kommissaris of die ondernemer gekanselleer word mits daar aan bepaalde vereistes voldoen word.

**Wat is die redes vir kansellasie van 'n BTW-registrasie?**

'n Ondernemer kan aansoek doen vir kansellasie van 'n BTW-registrasie indien die waarde van belasbare leweransies minder sal wees as die verpligte registrasiedrumpel van R1 miljoen gedurende enige aaneenlopende tydperk van 12 maande.

Die kommissaris kan ook 'n BTW-registrasie kanselleer in die geval waar -

* die ondernemer alle bedrywighede gestaak het en nie weer bedrywig sal wees vir die volgende 12 maande nie;
* die onderneming nooit werklik begin sake doen het nie of nie sal sake doen binne die volgende 12 maande nie;
* die onderneming nie meer voldoen aan die vereistes vir vrywillige registrasie nie;
* die ondernemer versuim het om 'n opgawe te verskaf vir die berekening van belasting, of
* die ondernemer geregistreer was ingevolge vrywillige registrasiekategorie en -
  + nie 'n vaste plek van besigheid het nie;
  + nie behoorlik boekhou van transaksies nie;
  + nie 'n bankrekening ten opsigte van van die onderneming oopgemaak het nie; of
  + voorheen geregistreer was ingevolge die Wet op BTW of die Wet op Verkoopsbelasting en versuim het om enige belasting te hef ingevolge sodanige wette.

In die geval waar die ondernemer alle bedrywighede gestaak het, tree die kansellasie gewoonlik in vanaf die laaste dag van die belastingtydperk waarin die ondernemer alle bedrywighede van die onderneming gestaak het. Die kommissaris mag egter die intredingsdatum as 'n ander datum bepaal.

Enige van 'n ondernemer se afsonderlike geregistreerde ondernemings/afdelings/takke kan ook gekanselleer word, indien -

* die ondernemer skriftelik aansoek doen;
* die hoofregistrasie gekanselleer is (in welke geval al die takregistrasies gekanselleer sal word); of
* die kommissaris bevind dat belastings ingevolge die Wet op BTW of die Wet op Belastingadministrasie nie behoorlik uitgevoer is nie.

Die gevolge van die kansellasie van 'n takregistrasie, is dat alle belastings na die hoofregistrasie terugval. Neem asseblief kennis, waar die BTW-registrasie van die hoofregistrasie gekanselleer is, word die BTW-registrasie van die takke ook gekanselleer.

Met intreding vanaf 1 April 2019, is die verpligte registrasiedrumpel vir buitelandse elektroniese diensverskaffers verhoog van R50 000 na R1 miljoen. Hierdie verskaffers kan aansoek doen om hul BTW-registrasie te kanselleer indien die waarde van elektroniese dienste verskaf aan Suid-Afrikaanse ontvangers, nie R1 miljoen gedurende die voorafgaande 12-maandetydperk oorskry het nie.

**Top wenk:** SARS kan nie jou kansellasie van registrasie as BTW-ondernemer finaliseer voor alle uitstaande verpligtinge ingevolge die Wet op BTW nie afgehandel en vereffen is nie.

**Wat is die proses om 'n BTW-registrasie te kanselleer?**

1. 'n Ondernemer wat beplan om 'n BTW-registrasie te kanselleer, moet 'n VAT123e-vorm (*Application for the cancellation of registration of a person in respect of all his enterprises*) voltooi en 'n afspraak maak by 'n SARS-tak om die vorm in te dien. Gebruik die VAT123T-vorm om aansoek te doen vir die kansellasie van 'n afsonderlik-geregistreerde onderneming.
   * Die VAT123e moet by die SARS-tak, waar die ondernemer geregistreer is, ingedien word. Die omstandige wat gelei het tot die kansellasie, moet duidelik op die VAT123e-vorm of op 'n afsonderlike brief, aangeheg daarby, aangedui word.
2. Die kommissaris sal 'n brief van erkenning van ontvangs uitreik wat ook die ondernemer sal inlig van die datum waarop die kansellasie intree, en die finale belastingtydperk. Laat betaling van BTW sal lei tot boetes en rente.
   * Die brief van erkenning van ontvangs, kan verdere instruksies bevat aangaande die kansellasieproses. Die ondernemer moet steeds BTW hef op leweransies gemaak, en boekhou van uitsetbelasting en enige insetbelasting aftrek tot op die laaste dag van die finale belastingtydperk wat deur die kommissaris gekommunikeer is.
3. Ten opsigte van die finale belastingtydperk (soos aangedui deur die kom), moet die ondernemer uitsetbelasting verklaar in die 1A-afdeling van die BTW-opgawe.
   * Uittree-BTW (wat die uitsetbelasting op bates op die dag van uittreding is) moet verklaar word saam met enige ander uitsetbelasting en insetbelasting vir sodanige finale belastingtydperk in sodanige BTW-opgawe.